Miehen epäillään syöneen ravintolassa 30 kertaa maksamatta noin kolmen kuukauden aikana.Iltalehti kertoi viimeksi tammikuun lopulla noin 45-vuotiaasta miehestä, joka jättää toistuvasti ravintolalaskun maksamatta.

Ravintoloita huijaava mies on hyvän ruoan ystävä. Kuvituskuva. JUKKA UOTILA

JARNO JUUTI

Helsingin poliisin tekemän selvityksen mukaan miehen epäillään jättäneen ravintolalaskun maksamatta 30 kertaa viime lokakuun kahdeksannen ja tämän vuoden tammikuun kuudennen päivänä välisenä aikana eri puolella Suomea, muun muassa Helsingissä, Vantaalla, Tampereella, Kuopiossa, Lahdessa ja Järvenpäässä.

Miehellä on tapana ilmoittaa, ettei hänellä ole rahaa maksaa laskua, kun maksun aika tulee. Sen jälkeen hän jää rauhallisesti odottamaan poliisin tuloa.

Kun mies jäi kiinni helsinkiläisessä ravintola Saslikissa marraskuun lopulla, hän sanoi poliisille, ettei hänellä ollut aikomustakaan maksaa ruokia ja juomia ja ”aikoo tehdä näin vastaisuudessakin”.

Poliisi on yleensä kirjoittanut miehelle sakon lievästä petoksesta.

Kun mies jäi kiinni Vantaalla vastaavanlaisesta ravintolahuijauksesta viime marraskuussa, niin Itä-Uudenmaan poliisi kuuli häntä petoksesta epäiltynä. Juttu on menossa käräjäoikeuden käsittelyyn, mutta käsittelypäivää ei ole vielä määrätty.

Mies luonnehti Itä-Uudenmaan poliisin kuulustelussa itseään alan ammattilaiseksi.

– Teen tätä hölmöilyä ammattimaisesti ja usein, koska se on niin helppoa. Jään kuitenkin melkein aina kiinni, hän tunnusti poliisille.

Tuomio petoksista

Varsinais-Suomen käräjäoikeus puolestaan tuomitsi miehen vuosi sitten tammikuussa viiden kuukauden ehdottomaan vankeusrangaistukseen kahdeksasta petoksesta.

Seitsemässä petoksessa kyse oli ravintolalaskun maksamatta jättämisestä. Yksittäiset laskut olivat 45-105 euroa. Petokset oli tehty lyhyen ajan kuluessa Tampereella ja Turussa. Parhaana päivänä mies söi ja joi kahdesti ravintolassa maksamatta.

Kahdeksanteen petokseen mies syyllistyi jättäessään taksiajon maksamatta.

Mies myönsi tuolloin teot, mutta piti niitä lievinä petoksina vahinkojen pienen määrän takia.

Oikeus katsoi, että vastaajan aikaisemman rikollisuuden ja hänen syykseen luetut rikokset osoittavat ilmeistä piittaamattomuutta lain kielloista ja käskyistä. Oikeuden mielestä sakkorangaistus ei ole riittävä seuraamus ja tuomitsi hänet tuolloin viiden kuukauden ehdottomaan vankeuteen petoksista. Turun hovioikeus ei muuttanut päätöstä.

Ei laaja ilmiö

Helsingin poliisin mukaan kymmenkunta henkilöä tekee Helsingissä enemmän tai vähemmän ravintolahuijauksia.

– Kovin laajasta ilmiöstä ei siis ole kyse. Myymälävarkauksiin verrattuna puhutaan hyvin pienestä ongelmasta, sanoo rikoskomisario Heikki Sandberg Helsingin poliisista.